CPF จัดกิจกรรมเดิน-วิ่งเพื่อสุขภาพ
CPF จัดกิจกรรมเดิน-วิ่งเพื่อสุขภาพ หวังเป็นแรงกระตุ้นให้กับทุกคนได้หันมาใส่ใจการออกกำลังกายเพื่อสุขภาพมากยิ่งขึ้น 
4 มี.ค. 2560

นายแปลก เทพรักษ์ นายอำเภอพระพุทธบาท จังหวัดสระบุรี ประธานในพิธีเปิดงาน เปิดเผยว่า กิจกรรมเดิน-วิ่ง เพื่อสุขภาพและธรรมชาติในครั้งนี้ ผู้บริหารและบุคลากรของ CPF ได้เชิญชวนให้พนักงานจากหน่วยงานราชการ รวมถึงพี่น้องประชาชนผู้ที่สนใจจากชุมชนรอบข้างและชาวสระบุรี รวมกว่า 1,100 คน มาร่วม เดิน วิ่ง และปั่นจักรยานเพื่อเป็นการออกกำลังกายซึ่งถือเป็นกิจกรรมที่ดีมาก เนื่องจากจะเป็นแรงกระตุ้นให้กับทุกคนได้หันมาใส่ใจการออกกำลังกายเพื่อสุขภาพมากยิ่งขึ้น  โดยได้รับความร่วมมือจากทุกภาคส่วน ทั้งส่วนราชการภาครัฐในอำเภอพระพุทธบาท โรงพยาบาล สถานศึกษา ภาคเอกชน และประชาชนทุกคน
ด้าน นายวิโรจน์ คัมภีระ รองกรรมการผู้จัดการบริหาร CPF ในฐานะประธาน “ซีพีเอฟ รันนิ่ง คลับ” บอกว่า บริษัทมีนโยบายสนับสนุนให้พนักงานหันมาออกกำลังกายซึ่งมีความจำเป็นสำหรับคนทุกเพศทุกวัย และตลอดช่วงอายุขัยเพื่อประโยชน์ของร่างกาย โดยเฉพาะการเดิน-วิ่ง เพราะเป็นกีฬาที่ทำให้สุขภาพแข็งแรงด้วยวิธีง่ายๆ การออกกำลังกายช่วยสนับสนุนการทำงานของสมองและสติปัญญา ช่วยการทำงานของหัวใจ และส่งเสริมสุขภาพร่ายกายให้มีความสมบูรณ์แข็งแรง ป้องกันโรค และช่วยฟื้นฟูสภาพร่างกาย หากทั้ง 3 ส่วนในร่างกายผนึกกำลังกันได้จะทำให้ประสบความสำเร็จ และการมีสุขภาพที่สมบูรณ์แข็งแรงก็เป็นส่วนสำคัญที่ทำให้ประสิทธิภาพการทำงานเป็นไปได้อย่างยอดเยี่ยม
“กิจกรรมในครั้งนี้จัดขึ้นที่โรงงานผลิตอาหารสัตว์ธานเกษม ที่ตั้งอยู่ในพื้นที่อำเภอพระพุทธบาท ซึ่งมีธรรมชาติที่บริสุทธิ์รายล้อม จึงเหมาะสำหรับการออกกำลังกายอย่างสม่ำเสมอในชีวิตประจำวันอีกด้วย โดยโรงงานผลิตอาหารสัตว์ของซีพีเอฟทั้ง 12 โรงงานทั่วประเทศ จะหมุนเวียนกันจัดกิจกรรมให้ครบ 12 ครั้ง ตลอดปีนี้” นายวิโรจน์ กล่าว